บอร์ด‘อสมท’ยังรั้นยืนยันประชุม9ธ.ค.
อสมท อ้างมติบอร์ดเลื่อนประชุมเป็นวันที่ 9 ธ.ค. ส่วนจะเปลี่ยนแปลงตามคำท้วงติงของตลาดหรือไม่ ขึ้นอยู่กับบอร์ดจะเรียกประชุมวาระพิเศษ
30 ต.ค. 2565

อสมท อ้างมติบอร์ดเลื่อนประชุมเป็นวันที่ 9 ธ.ค. ส่วนจะเปลี่ยนแปลงตามคำท้วงติงของตลาดหรือไม่ ขึ้นอยู่กับบอร์ดจะเรียกประชุมวาระพิเศษ
แหล่งข่าวจาก บริษัท อสมท (MCOT) เปิดเผยว่า บริษัทได้รับหนังสือจากตลาดหลักทรัพย์ แจ้งเตือนให้คณะกรรมการบริษัท (บอร์ด) ให้ใช้ความระมัดระวังในการพิจารณาเรื่องการประชุมวิสามัญผู้ถือหุ้นในวันที่ 9 ธ.ค.นี้ ซึ่งเลื่อนออกไปจากวันที่ 25 พ.ย.นี้ เนื่องจากเป็นการร้องขอให้เปิดการประชุม ให้กำหนดวาระการประชุมที่สำคัญในการบริหารกิจการ รวมถึงวาระพิจารณาถอดถอนกรรมการบริษัททุกราย 
หนังสือตลาดระบุว่า ตลาดหลักทรัพย์ได้รับการร้องเรียนจากผู้ถือหุ้นที่ร้องขอให้มีการจัดประชุมตามกำหนดการเดิมวันที่ 25 พ.ย.นี้ โดยไม่มีเหตุอันควรตามกฎหมายที่จะเลื่อนการประชุมผู้ถือหุ้นออกไป ซึ่งผู้ถือหุ้นอาจได้รับความเสียหายจากการเลื่อนวันประชุม 
แหล่งข่าวเปิดเผยว่า การเลื่อนประชุมเป็นมติบอร์ด เนื่องจากปัญหาอุทกภัย 
“มติบอร์ดล่าสุดยืนยันให้จัดประชุมผู้ถือหุ้นวันที่ 9 ธ.ค. แต่เมื่อตลาดหลักทรัพย์ทำหนังสือท้วงติงมา ขึ้นอยู่กับบอร์ดจะมีวาระพิเศษเรียกประชุมเรื่องนี้หรือไม่ ซึ่งการประชุมบอร์ดปกติจะมีขึ้นวันที่ 15 ธ.ค. หลังประชุมวิสามัญผู้ถือหุ้นแล้ว” แหล่งข่าวเปิดเผย 
นอกจากนี้ ตลาดหลักทรัพย์ยังขอให้ผู้ถือหุ้นและนักลงทุนทั่วไป ศึกษาและติดตามข้อมูลอย่างใกล้ชิด เพื่อประกอบการตัดสินใจลงทุนและใช้สิทธิผู้ถือหุ้น